Source: https://e-justice.europa.eu/content_ordinary_courts-18-cz-printMS-sk.do?member=1
Timestamp: 2019-07-22 12:18:29+00:00

Document:
Všeobecné súdy - Česká republika
Súdny systém v Českej republike tvorí 89 okresných súdov, osem krajských súdov a Najvyšší súd.
Právomoc v občianskoprávnych veciach
Súdnu právomoc v občianskoprávnych veciach vykonávajú okresné súdy, krajské súdy, vrchné súdy a Najvyšší súd Českej republiky.
Súdy prvého stupňa
Okresné súdy vedú pojednávania a rozhodujú spory a iné právne veci, ktoré vyplývajú z občianskoprávnych, pracovných, rodinných a obchodných vzťahov vždy, ak sa v zákone nestanovuje vecná príslušnosť iného súdu.
O iných veciach, ktoré nemajú súkromnoprávnu povahu (napr. o menovaní a vylúčení rozhodcov, o zrušení rozhodcovského nálezu atď.), rozhodujú okresné súdy v občianskoprávnom konaní, ak to ustanovuje zákon.
Vo veciach, ktoré spadajú do príslušnosti okresných súdov, rozhoduje spravidla samosudca.
V pracovnoprávnych a iných veciach, o ktorých to ustanovuje zákon, rozhoduje súdny senát zložený z predsedu senátu a dvoch prísediacich.
Krajské súdy rozhodujú ako súdy prvého stupňa vo veciach a sporoch vymedzených v § 9 ods. 2 a v § 9a občanského soudního řádu (českého OSP).
V prvostupňových konaniach na krajskom súde koná a rozhoduje samosudca; senát krajského súdu zložený z predsedu senátu a 2 sudcov koná a rozhoduje v konaniach na prvom stupni, ak to ustanovuje zákon.
Najvyšší súd rozhoduje na prvom stupni na základe § 67 zákona č. 97/1963 Zb., o medzinárodnom práve súkromnom a procesnom. Na základe podmienok uvedených v tomto ustanovení Najvyšší súd uznáva zahraničné právoplatné rozhodnutia.
Najvyšší súd rozhoduje v senátoch alebo vo veľkých senátnych kolégiách.
V prípadoch, v ktorých na prvom stupni konajú okresné súdy, majú postavenie odvolacích súdov (súdy druhého stupňa) krajské súdy.
V prípadoch, v ktorých na prvom stupni konajú krajské súdy, majú postavenie odvolacích súdov vrchné súdy.
Vrchné súdy rozhodujú v senátoch zložených z predsedu senátu a 2 sudcov, ak sa v osobitnom právnom predpise neustanovuje inak.
Právne predpisy Českej republiky sú k dispozícii na úradnom portáli vlády Portál vlády ČR (len v češtine).
Áno, iba tento portál ponúka texty právnych predpisov zadarmo.
Právomoc v trestných veciach
Súdnu právomoc v trestných veciach vykonávajú okresné súdy, krajské súdy, vrchné súdy a Najvyšší súd Českej republiky.
Konanie na prvom stupni vykonávajú okresné súdy, ak sa v zákone č 141/1961 Zb. Trestný poriadok, neustanovuje inak.
V prípadoch upravených v zákonoch o konaní na súdoch (zákony o řízení před soudy) rozhodujú okresné súdy v senátoch; v ostatných prípadoch rozhoduje samosudca. Senáty okresného súdu sa skladajú z predsedu senátu a 2 prísediacich. Samosudcom je predseda senátu alebo sudca. Predsedom senátu môže byť len sudca.
Krajský súd koná na prvom stupni v konaniach o trestných činoch, pokiaľ za ne zákon stanovuje trest odňatia slobody, ktorého dolná hranica predstavuje najmenej päť rokov, alebo ak je za ne možné uložiť výnimočný trest. O trestných činoch uvedených v § 17 ods. 1 Trestného poriadku koná krajský súd na prvom stupni aj vtedy, ak je dolná hranica trestu trest odňatia slobody nižšia.
Krajský súd rozhoduje v senátoch. Samosudcovia rozhodujú v prípadoch ustanovených v zákonoch o konaní na súdoch (zákony o řízení před soudy).
Senáty krajského súdu sa skladajú z
a) predsedu senátu a 2 prísediacich, ak rozhodujú ako súdy prvého stupňa v trestných veciach,
b) predsedu senátu a 2 sudcov v ostatných prípadoch.
Samosudcom je predseda senátu alebo sudca. Predsedom senátu môže byť len sudca.
O odvolaniach proti rozsudkom okresného súdu rozhoduje nadriadený krajský súd. O odvolaniach proti rozsudkom krajského súdu ako prvostupňového súdu rozhoduje nadriadený vrchný súd.
Právomoc v správnych veciach
Úlohou súdnej moci v správnych veciach je ochrana subjektívnych verejných práv fyzických a právnických osôb.
Túto úlohu plnia správne súdy. Ide o špecializované senáty v rámci sústavy krajských súdov, ktoré pôsobia ako správne súdy prvého stupňa.
Správne súdy tvoria: predseda krajského súdu, podpredsedovia, sudcovia. V jednotlivých prípadoch koná senát zložený z troch sudcov.
Súdy v správnom súdnictve rozhodujú o:
a) žalobách proti rozhodnutiam vydaným v oblasti verejnej správy orgánmi výkonnej moci, orgánmi územného samosprávneho celku, a takisto fyzickou alebo právnickou osobou alebo iným orgánom, pokiaľ im bolo zverené rozhodovanie o právach a povinnostiach fyzických a právnických osôb v oblasti verejnej správy (ďalej len „správny orgán“),
b) žalobách proti nečinnosti správneho orgánu,
c) žalobách na ochranu pred nezákonným postupom správneho orgánu,
d) kompetenčných žalobách,
e) volebných veciach a o veciach miestneho a krajského referenda,
f) veciach týkajúcich sa politických strán a hnutí,
g) zrušení opatrenia všeobecnej povahy alebo jeho časti pre rozpor so zákonom,
h) disciplinárnej zodpovednosti sudcov, súdnych funkcionárov, štátnych zástupcov a súdnych exekútorov,
i) veciach týkajúcich sa niektorých profesijných predpisov (stavovských předpisů).
Najvyšší správny súd je správny súd posledného stupňa a skladá sa z predsedu Najvyššieho správneho súdu, podpredsedov a sudcov. V jednotlivých prípadoch koná spravidla senát zložený z troch sudcov.
Okrem konaní o disciplinárnych previneniach (kasačních stížnostech) rozhoduje Najvyšší správny súd o rozpustení politickej strany alebo hnutia, pozastavení alebo opätovnom povolení ich činnosti, o kompetenčných žalobách či o zrušení opatrenia všeobecnej povahy alebo jeho časti. Ďalšie oblasti, v ktorých je vecne príslušný Najvyšší správny súd, ustanovujú osobitné zákony.
Podrobnejšie informácie nájdete na webovej stránke Európskeho justičného atlasu pre občianske veci – Sústava súdov v českej republike.
Ďalšie informácie ponúka webová lokalita: Nejvyšší správní soud.
Organizácia súdnej moci
Systém súdov

References: súd 
 § 9
 § 9
 súd 
 § 67
 súd 
 súd 
 súd 
 súd 
 § 17
 súd 
 súd 
 súd 
 súd 
 súd